A BIZOTTSÁG (EU) 2019/977 RENDELETE

(2019. június 13.)

a 396/2005/EK európai parlamenti és tanácsi rendelet II. és IV. mellékletének a bizonyos termékekben, illetve azok felületén található aklonifen, Beauveria bassiana (törzs: PPRI 5339), Clonostachys rosea (törzs: J1446), fenpirazamin, mefentriflukonazol és penkonazol szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az aklonifen, a fenpirazamin és a penkonazol tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A Beauveria bassiana (törzs: PPRI 5339) és a mefentriflukonazol tekintetében az említett rendelet nem határozott meg MRL-eket, és e hatóanyagok nem szerepelnek annak IV. mellékletében sem, ezért esetükben a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó. A Clonostachys rosea (törzs: J1446) a „Gliocladium catenulatum, törzs: J1446” bejegyzés alatt szerepel a 396/2005/EK rendelet IV. mellékletében.

(2) 2017. július 22-én a Codex Alimentarius Főbizottság (CAC) CXL-eket (Codex maximum residue limits, a Codex által meghatározott maximális maradékanyag-határértékek) fogadott el a penkonazol tekintetében (2). 2018. július 6-án a CAC a fenpirazaminra vonatkozó CXL-eket fogadott el (3).

(3) A 178/2002/EK európai parlamenti és tanácsi rendelet (4) 5. cikkének (3) bekezdése szerint amennyiben léteznek nemzetközi szabványok, vagy a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak figyelembevételük ellen, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikkének e) pontja értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben gondoskodva arról, hogy az Unió területén érvényes, magas szintű védelem szintje ne csökkenhessen.

(4) A penkonazolra és a fenpirazaminra vonatkozó CXL-ek az uniós fogyasztók számára biztonságosak (5), ezért MRL-ként fel kell venni őket a 396/2005/EK rendeletbe.

(5) Egy, az aklonifen hatóanyagot tartalmazó növényvédő szer fűszernövények és ehető virágok, valamint gumós zeller esetében való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(6) A 396/2005/EK rendelet 8. cikkének megfelelően az érintett tagállam értékelte a fent említett kérelmet, és az értékelő jelentést továbbította a Bizottságnak.

(7) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmet és az értékelő jelentést, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményt (6) adott ki. Ezt a véleményt továbbította a kérelmezők, a Bizottság és az érintett tagállam felé, és hozzáférhetővé tette a nyilvánosság számára.

(8) A Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadható. A Hatóság figyelembe vette az anyag toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termék fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(9) A mefentriflukonazol hatóanyag jóváhagyására vonatkozó kérelem összefoglaló dokumentációja egy MRL megállapítása iránti kérelmet is tartalmazott az 1107/2009/EK európai parlamenti és tanácsi rendelet (7) 8. cikke (1) bekezdése g) pontjának megfelelően. A kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmet, és a hatóanyag esetében felmerülő kockázatok értékelésének szakmai vizsgálatából levont következtetést adott ki, amelyben az árpa, a zab, a rozs és a búza esetében való reprezentatív felhasználásra vonatkozó MRL-ek megállapítását javasolta az Unióban mérvadó helyes mezőgazdasági gyakorlatok alapján (8).

(10) A Gliocladium catenulatum (törzs: J1446) hatóanyag jóváhagyása meghosszabbításának összefüggésében a Hatóság az említett hatóanyagnak a 396/2005/EK rendelet IV. mellékletébe történő felvételét javasolta (9). A rendszertani szabályok közelmúltbeli változásai miatt a J1446 törzset a Clonostachys rosea fajhoz sorolták át.

(11) A Beauveria bassiana (törzs: PPRI 5339) hatóanyag jóváhagyásának összefüggésében a Hatóság az említett hatóanyagú növényvédő szereknél felmerülő kockázatok értékelésének szakmai vizsgálatából levont következtetést (10) adott ki. Ezzel kapcsolatban a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. E további vizsgálat eredményét tükrözi az a vizsgálati jelentés (11), amely megállapította, hogy a szervezet nem patogén az emberekre nézve, és hogy a hatóanyag használatát követően várhatóan nem fordulnak elő toxinok vagy mérgező metabolitok az élelmiszerekben. Ezekre a következtetésekre való tekintettel a Bizottság indokoltnak látja a Beauveria bassiana (törzs: PPRI 5339) felvételét a 396/2005/EK rendelet IV. mellékletébe.

(12) A penkonazol tekintetében az (EU) 2019/89 bizottsági rendelet (12) több MRL-t módosított. Az említett rendelet több termék vonatkozásában 2019. augusztus 13-tól a meghatározási határra csökkenti az MRL-eket. A jogbiztonság érdekében az e rendeletben a penkonazol vonatkozásában meghatározott MRL-eket célszerű ugyanettől az időponttól alkalmazni.

(13) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai eleget tesznek a 396/2005/EK rendelet 14. cikkének (2) bekezdésében szereplő követelményeknek.

(14) A 396/2005/EK rendeletet ezért ennek megfelelően módosítani kell.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. A penkonazolra vonatkozó MRL-ek tekintetében ugyanakkor 2019. augusztus 13-tól alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. június 13-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf.

A FAO és a WHO közös élelmiszerszabvány-programjával foglalkozó Codex Alimentarius Főbizottság, negyvenedik ülés, III. függelék, Svájc, Genf, 2017. július 17–22.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

A FAO és a WHO közös élelmiszerszabvány-programjával foglalkozó Codex Alimentarius Főbizottság, negyvenegyedik ülés, II. függelék, Olaszország, Róma, 2018. július 2–6.

(4) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(5) Scientific support for preparing an EU position in the 49th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 49. ülésén képviselendő uniós álláspont előkészítéséhez), EFSA Journal 2017;15(7):4929.

Scientific support for preparing an EU position in the 50th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 50. ülésén képviselendő uniós álláspont előkészítéséhez), EFSA Journal 2018;16(7):5306.

(6) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs (Indokolással ellátott vélemény a gumós zellerben és bizonyos friss fűszernövényekben előforduló aklonifen jelenlegi szermaradék-határértékeinek módosításáról), EFSA Journal 2019;17(1):5545.

(7) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(8) Conclusion on the peer review of the pesticide risk assessment of the active substance BAS 750 F (mefentrifluconazole) (A BAS 750 F [mefentriflukonazol] hatóanyagú növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2018;16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446) (Az 540/2011/EU rendeletben Gliocladium catenulatum [törzs: J1446] néven jóváhagyott Clonostachys rosea [törzs: J1446] hatóanyagú növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2017;15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339 (A Beauveria bassiana [törzs: PPRI 5339] hatóanyagú növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2018;16(4):5230.

(11) Review report for the active substance Beauveria bassiana strain PPRI 5339 (Vizsgálati jelentés a Beauveria bassiana [törzs: PPRI 5339] hatóanyagról) (SANTE/11265/2018).

(12) A Bizottság (EU) 2019/89 rendelete (2019. január 18.) a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bromadiolon, etofenprox, paklobutrazol és penkonazol megengedett szermaradék-határértékei tekintetében történő módosításáról (HL L 22., 2019.1.24., 13. o.).